Ontploffing het brandbestryders in gebou vasgekeerArgieffoto Volgens Robert Mulaudzi, woordvoerder van die Johannesburgse nooddienste, het ŉ transformator moontlik die brand veroorsaak. “Die brand het in die kelderverdieping uitgebreek. In die proses was daar ŉ ontploffing en is twee brandbestryders vasgekeer.” Mulaudzi het gesê ŉ reddingspan is in die brandende kantoorgebou ingestuur. Die twee brandbestryders het egter te veel rook ingeasem en is op die toneel dood verklaar. “Nog ŉ brandbestryder is in die Garden City-kliniek opgeneem vir rookinaseming.” ŉ Brandbestryder is ook op die toneel behandel. “Ons het twee brawe brandbestryders verloor wat tot die veiligheid van die stad bygedra het. Ons werk is nie van 9 tot 5 nie, maar ŉ roeping. Ons hoop net dat God vir ons die nodige krag sal gee,” het Mulaudzi gesê. News24